Saková, Denisa, ministerka vnútra SR (2019-09-19):
Ďakujem veľmi pekne za slovo. Vážené pani poslankyne, pardon, vážený pán predsedajúci, vážená pani poslankyňa, vážení páni poslanci, dobre viete, že každoročne ministerstvo vnútra vydáva štatistiky o dopravných nehodách a veľmi sme sa tešili štatistikám, ktoré sme mohli prezentovať za rok 2018, pretože za posledných 10 rokov sme dosiahli, nechcem to nazvať druhý najúspešnejší rok, keďže sa bavíme o počte dopravných nehôd a hlavne o počte dopravných nehôd s následkom smrti za posledných 10 rokov minulý rok bolo druhé najnižšie číslo, čo sa týka počtu usmrtených na našich cestách. A je to suma alebo je to číslo 229. Na základe štatistík vždy Policajný zbor prijíma opatrenia na ročnej, mesačnej aj týždennej báze, aby skutočne tie štatistiky sme dosahovali čo najlepšie, aby sme sa radili medzi tie štáty, ktoré skutočne tú bezpečnosť na cestnej premávke kontrolujú a hlavne sa, snažia sa pre občanov Slovenska spraviť na cestách to najlepšie, čo môžu. Takže všetky tie diskusie voči tomu, nehodovosť, zníženie veku, „céčka“ a „déčka“, začnem takto. Na základe, ešte pred rokom 2013, si všetci pamätáte, že minimálny vek na udelenia na vodičské oprávnenie C a CE bolo 18 rokov, tak isto D a DE bolo 21 rokov. Prišla smernica Európskej únie, ktoré sme, nemusím vysvetľovať, čo je smernica Európskej únie, že je to záväzný právny akt, ktorá smeruje k tomu, aby sa zapracovala do národnej legislatívy, aby sa každý, v každom členskom štáte dosiahol požadovaný výsledok. Táto smernica vzhľadom na to, že mala záujem eliminovať počet dopravných nehôd a počet usmrtených na cestách, zvýšila, zvýšila vek „céčka“ na 21 rokov a vodičské oprávnenie D na 24 rokov. Znova pristupujeme v rámci tejto novely zákona k zníženiu veku, naspäť na 18 rokov a naspäť na 21 rokov. Primárny dôvod je aplikácia smernice Európskej únie, ktorú máme povinnosť aplikovať do 23. mája v roku 2020. Takže ak sa bavíme o nejakom ČESMAD-e alebo autobusových prepravcov alebo komkoľvek, to je všetko sekundárne, primárna je smernica. Odôvodnenie smernice a schválenie tejto smernice Európskym parlamentom vychádzalo zo štatistík a tie štatistiky hovoria, že počet dopravných nehôd spáchaných vodičmi alebo spôsobených vodičmi, ktorí majú oprávnenie D, oprávnenie C a obsluhujú vozidlá N2, N3 a M2, je v podstate mizivou, mizivé percento týchto vodičov, ktorí spôsobujú dopravné nehody pri vedení týchto typov vozidiel. Tá nehodovosť z celkového počtu nehodovosti je 0,6 percenta, 0,7 percenta a 0,8 percenta. Ešte raz, primárny dôvod je aplikácia smernice, ktorou Európska únia chce opäť znížiť tento vek, pretože zistila, že skutočne štatistiky dopravných nehôd pri týchto typoch vodičských oprávnení a tých typoch vozidiel sú veľmi nízke, čo sa týka uskutočnenia dopravných nehôd. A keď už by sme sa úplne mali baviť o tom, či sme vyhoveli ČESMAD-u, nevyhoveli ČESMAD-u, tie diskusie sú tu od roku 2015, 2016, kedy prišli s touto myšlienkou. My prichádzame s novelou teraz v roku 2019, pretože smernica Európskej únie, to je hlavný dôvod. A keby sme už chceli sledovať nie verejný charakter alebo teda, pardon, charakter, ktorý nám prichádza z privátnej sféry, keď už by som raz presadzovala bez smernice zvýšenie tohto veku, tak poviem, že primárne je to kvôli hasičom a kvôli dobrovoľným hasičom, pretože musíme čakať pri type vodičského oprávnenia C, kým nám dosiahnu 21 rokov a pri dobrovoľných hasičoch aj pri našich hasičoch, sú tým hendikepovaní. Ale vždy je to sekundárne a nebol to dôvod. Dôvod a príčina, prečo toto riešime, je smernica. Ďakujem veľmi pekne. A samozrejme, pán poslanec, ak chcete štatistiky kľudne vám tie štatistiky ohľadne dopravnej nehodovosti a hlavne vodičského oprávnenia C, D a typy vozidiel N2, N3 a M2, kľudne vám ich doručíme a vieme s nimi sa o tom pobaviť, že tá nehodovosť je taká, akú deklarujeme. Ďakujem veľmi pekne.